ศุภชัยชี้บาทแข็งยังไม่วิกฤติ
เลขาธิการอังค์ถัด ชี้ค่าเงินบาทแข็งยังไม่วิกฤติ&nbsp; แนะ เอเซียต้องร่วมกันแก้ปัญหาค่าเงิน
15 ต.ค. 2553

เลขาธิการอังค์ถัด ชี้ค่าเงินบาทแข็งยังไม่วิกฤติ  แนะ เอเซียต้องร่วมกันแก้ปัญหาค่าเงิน
นายศุภชัย พานิชภักดิ์ เลขาธิการใหญ่ที่ประชุมว่าด้วยการค้าและการพัฒนาแห่งสหประชาชาติ หรือ อังค์ถัด เปิดเผยว่า ค่าเงินบาทที่แข็งค่าอยู่ในขณะนี้สถานการณ์เป็นเหมือนกันทุกประเทศในเอเชีย เนื่องจากเอเชียมีการเติบโตสูงที่สุดในโลก ทำให้หลีกเลี่ยงไม่ได้ที่จะมีเงินไหลเข้ามา และจะมีแรงกดดันอีกพักใหญ่ ส่งผลให้อัตราแลกเปลี่ยนสูงขึ้น ดังนั้นจะต้องพยายามไม่ให้มีการเปลี่ยนแปลงค่าเงินที่เร็วจนเกินไป และค่าเงินที่ยืดหยุ่นแบบค่อยเป็นค่อยไป จึงเป็นสิ่งที่ต้องทำได้ในขณะนี้ อย่างไรก็ตามมาตรการค่าเงินบาทนั้น กระทรวงการคลังมีความน่าเชื่อถืออยู่แล้ว
โดยจะต้องดำเนินการไม่ให้กระทบต่อปัจจัยพื้นฐานทางเศรษฐกิจและเสถียรภาพยังคงมีอยู่ และหากแก้ปัญหาบาทโดยมาตรการไม่ได้ ก็ต้องใช้วิธีอื่น อาทิ การส่งเสริมให้มีการผลิตในประเทศ การส่งเสริมให้คนไทยไปลงทุนในต่างประเทศ เป็นต้น ทั้งนี้มองว่าสถานการณ์ค่าบาทยังไม่ถึงขั้นวิกฤติ บาทแข็งก็มีเงินไหลเข้ามา แต่การค้าการขยายตัวยังดี มีการส่งออกถึงร้อยละ 21 มีอัตราการเติบโตของประเทศ ถึงร้อยละ7 เพียงแต่บางธุรกิจได้รับผลกระทบมีกำไรน้อยลง
ทั้งนี้ หวังว่า การประชุมอาเซียนซัมมิท ที่จะถึงนี้จะมีการนำปัญหาค่าเงิน และการเก็งกำไรในอัตราแลกเปลี่ยนไปหารือในที่ประชุมด้วย